b'\n_START_ARTICLE_\nTapetai\n_START_SECTION_\nTapetai\n_START_PARAGRAPH_\nTai da\xc5\xbeniausiai popieriaus pagrindo ritinin\xc4\x97 med\xc5\xbeiaga, tvirtinama prie sien\xc5\xb3 pavir\xc5\xa1iaus naudojant klijus. Tapetai skirti nam\xc5\xb3, biur\xc5\xb3, kavini\xc5\xb3 ir kit\xc5\xb3 patalp\xc5\xb3 vidaus dekoravimui. \xc5\xa0is dekoravimo b\xc5\xabdas i\xc5\xa1skirtinis tuo, kad tapetais galima pasl\xc4\x97pti sien\xc5\xb3 nelygumus, \xc4\xaftr\xc5\xabkius ir kitus defektus. Pagal pagrind\xc4\x85 tapetus galima suskirstyti \xc4\xaf kelias grupes: popieriaus, tekstil\xc4\x97s, stiklo pluo\xc5\xa1to ir kit\xc5\xb3 med\xc5\xbeiag\xc5\xb3. Da\xc5\xbeniausiai tapetai parduodami susukti \xc4\xaf ritinius ir turi atsikartojant\xc4\xaf ra\xc5\xa1t\xc4\x85. Standartiniai ritinio matmenys: ilgis \xe2\x80\x93 nuo 8 iki 10 m, plotis \xe2\x80\x93 nuo ma\xc5\xbedaug 0,5 iki 1 metro. Gaminami ir nestandartini\xc5\xb3 matmen\xc5\xb3 tapetai.\n_START_SECTION_\nIstorija\n_START_PARAGRAPH_\nPopieri\xc5\xb3 prie\xc5\xa1 beveik 2 t\xc5\xabkst. met\xc5\xb3 i\xc5\xa1rado kinai, kurie i\xc5\xa1 jo prad\xc4\x97jo gaminti ir sienoms puo\xc5\xa1ti skirtus tapetus. Pirmieji tapetai b\xc5\xabdavo juodai balti, spalvot\xc5\xb3 atsirado tik ma\xc5\xbedaug XI a. Turtingi europie\xc4\x8diai \xe2\x80\x93 didikai, karaliai ir kt. \xe2\x80\x93 patalpas nuo seno puo\xc5\xa1\xc4\x97 kilimais, freskomis, gobelenais ir kitais b\xc5\xabdais. XV a. sien\xc5\xb3 puo\xc5\xa1ybai prad\xc4\x97ti naudoti pra\xc5\xa1matn\xc5\xabs popieriaus lak\xc5\xa1tai. Toki\xc4\x85 mad\xc4\x85 paskleid\xc4\x97 Pranc\xc5\xabzijos karalius Liudvikas XI. Tiesa, tuo metu tapetai buvo \xc4\xafperkami tik didikams._NEWLINE_XVI am\xc5\xbeius I\xc5\xa1radus spaudos pres\xc4\x85 tapet\xc5\xb3 gamyba atpigo. Beje, \xc5\xa1\xc4\xaf b\xc5\xabd\xc4\x85 naudoti tapetams sugalvota atsitiktinai. Spaustuvininkas Hugas Gousas i\xc5\xa1 Anglijos 1509 m. pagamino didel\xc4\xaf kiek\xc4\xaf knyg\xc5\xb3 lap\xc5\xb3 su klaidomis. Kitoje lap\xc5\xb3 pus\xc4\x97je jis nusprend\xc4\x97 atspausdinti augal\xc5\xb3 ra\xc5\xa1t\xc4\x85 ir jais dekoravo kambario sienas. Lak\xc5\xa1tais atspausdinti tapetai ilg\xc4\x85 laik\xc4\x85 buvo naudojami ne tik sien\xc5\xb3, bet ir bald\xc5\xb3 puo\xc5\xa1ybai. [1] Tapet\xc5\xb3 gamyba anuomet gars\xc4\x97jo Anglija, Pranc\xc5\xabzija ir Olandija. Rankiniu b\xc5\xabdu atspausdinti dvispalviai tapetai b\xc5\xabdavo papildomai da\xc5\xbeomi \xc4\xafvairiomis spalvomis._NEWLINE_XVII-XVIII am\xc5\xbeius Brangius daugiasluoksnius tapetus imta naudoti XVI\xe2\x80\x93XVII a. Da\xc5\xbeniausiai i\xc5\xa1oriniam sluoksniui buvo naudojami prabang\xc5\xabs audiniai. Taip pat buvo gaminami popieriniai tapetai, kuri\xc5\xb3 vidin\xc4\x99 pus\xc4\x99 deng\xc4\x97 pigesnis audinys. Prasid\xc4\x97jus intensyvesnei prekybai su Azijos \xc5\xa1alimis, Europos rink\xc4\x85 u\xc5\xbepild\xc4\x97 spalvingi kini\xc5\xa1ki tapetai, europie\xc4\x8di\xc5\xb3 praminti indi\xc5\xa1ku popieriumi. \xc5\xa0i\xc5\xb3 tapet\xc5\xb3 puo\xc5\xa1imo elementus per\xc4\x97m\xc4\x97 ir patys europie\xc4\x8diai. XVII\xe2\x80\x93XVIII a. Europoje populiarumo sulauk\xc4\x97 popieriniai tapetai, imituojantys audinius, kurie vadinti \xe2\x80\x9enetikru \xc5\xa1ilku\xe2\x80\x9c. [1]_NEWLINE_XIX-XX am\xc5\xbeius Tobul\xc4\x97jant popieriaus gamybos technologijoms sugalvotas patogesnis tapet\xc5\xb3 naudojimo b\xc5\xabdas \xe2\x80\x93 juos imta spausdinti ant ilg\xc5\xb3 rulon\xc5\xb3. Tokius tapetus buvo papras\xc4\x8diau ir grei\xc4\x8diau klijuoti. \xc5\xa0io i\xc5\xa1radimo autoriumi \xc4\xafvardijamas pranc\xc5\xabzas Anri Furdrinj\xc4\x97. XX a. viduryje tapet\xc5\xb3 rinkoje atsirado dar viena naujov\xc4\x97 - viniliniai tapetai. J\xc5\xb3 vidin\xc4\x97 pus\xc4\x97 buvo pagaminta i\xc5\xa1 popieriaus, o i\xc5\xa1orin\xc4\x97 padengta vinilo sluoksniu.\n_START_SECTION_\nTapet\xc5\xb3 r\xc5\xab\xc5\xa1ys\n_START_PARAGRAPH_\nPopieriniai tapetai_NEWLINE_Jie skirstomi \xc4\xaf viengubo (simpleksas) ir dvigubo (dupleksas) popieriaus tapetus. Simplekso tapetai \xe2\x80\x93 ploni ir nepatvar\xc5\xabs, neatspar\xc5\xabs ultravioletiniams spinduliams, u\xc5\xbetat lengvai klijuojami, ekologi\xc5\xa1ki. Duplekso tapet\xc5\xb3 vir\xc5\xa1utinis sluoksnis da\xc5\xbeniausiai gaminamas i\xc5\xa1 kokybi\xc5\xa1ko popieriaus, atsparaus \xc5\xa1viesai ir dr\xc4\x97gmei, o apatinis \xe2\x80\x93 \xc5\xa1iau\xc5\xa1tas, tod\xc4\x97l geriau \xc4\xafsisavina klijus. \xc5\xa0ie tapetai ypatingi tuo, kad susid\xc4\x97v\xc4\x97jus vir\xc5\xa1utiniam sluoksniui j\xc4\xaf galima nupl\xc4\x97\xc5\xa1ti ir klijuoti naujus tapetus ant apatinio sluoksnio._NEWLINE_Flizelino tapetai_NEWLINE_Vienaly\xc4\x8diai, gaminami naudojant augalin\xc4\x97s kilm\xc4\x97s pluo\xc5\xa1t\xc4\x85, tvirtesni u\xc5\xbe popierinius ir sunkiau ply\xc5\xa1ta, atspar\xc5\xabs dr\xc4\x97gmei. Jie klijuojami tiesiai ant klijais padengtos sienos._NEWLINE_Viniliniai tapetai_NEWLINE_Vinilo (PVC) danga tapetams suteikia patvarum\xc4\x85 ir atsparum\xc4\x85 vandeniui. Jie skirstomi \xc4\xaf vadinam\xc4\x85j\xc4\x85 \xe2\x80\x9e\xc5\xa1ilkografij\xc4\x85\xe2\x80\x9c (smulkiomis \xc4\xafpjovomis i\xc5\xa1gaunamas \xc5\xa1ilko ir perlamutro blizgesys), p\xc5\xabst\xc4\x85 vinil\xc4\x85 (i\xc5\xa1kilios detal\xc4\x97s leid\xc5\xbeia imituoti \xc4\xafvairius pavir\xc5\xa1ius ir apdailos med\xc5\xbeiagas) bei plaunam\xc4\x85 vinil\xc4\x85 (i\xc5\xa1siskiria ypatingu atsparumu dr\xc4\x97gmei). [2]_NEWLINE_Ekologi\xc5\xa1ki tapetai_NEWLINE_Ekologi\xc5\xa1ki tapetai atrodo identi\xc5\xa1kai bei pasi\xc5\xbeymi visomis tomis pa\xc4\x8diomis savyb\xc4\x97mis kaip ir viniliniai tapetai, ta\xc4\x8diau yra pagaminti aplinkai draugi\xc5\xa1ku b\xc5\xabdu. \xc5\xa0iuose tapetuose plastifikuotas PVC, prie\xc5\xa1taringai vertinamas d\xc4\x97l galimos neigiamos \xc4\xaftakos sveikatai, pakei\xc4\x8diamas aplinkai ir \xc5\xbemogui draugi\xc5\xa1ku polimeru \xe2\x80\x93 poliolefinu, taip pat naudojamu vaiki\xc5\xa1k\xc5\xb3 \xc5\xbeaisl\xc5\xb3, maisto pakuo\xc4\x8di\xc5\xb3 gamyboje. \xc5\xa0ie tapetai yra ilgaam\xc5\xbeiai, neturi sud\xc4\x97tyje joki\xc5\xb3 pavojing\xc5\xb3 med\xc5\xbeiag\xc5\xb3, bekvapiai bei lengvai perdirbami. Tapet\xc5\xb3 sud\xc4\x97tyje n\xc4\x97ra PVC (polivinilchlorido), plastifikatori\xc5\xb3, tirpikli\xc5\xb3, ftalat\xc5\xb3. Gamybos bei naudojimo metu i\xc5\xa1 j\xc5\xb3 nei\xc5\xa1siskiria pavojingos med\xc5\xbeiagos. _NEWLINE_Tekstiliniai tapetai_NEWLINE_Dviej\xc5\xb3 sluoksni\xc5\xb3 tapetai, kuri\xc5\xb3 apatin\xc4\x99 dal\xc4\xaf sudaro flizelino pagrindas, o i\xc5\xa1or\xc4\x97je gali b\xc5\xabti naudojamos \xc4\xafvairios med\xc5\xbeiagos, pvz., linas, medviln\xc4\x97, \xc5\xa1ilkas, laminuotas popierius ir kt. Jie gerai sugeria gars\xc4\x85, i\xc5\xa1laiko \xc5\xa1ilum\xc4\x85, nei\xc5\xa1dega. [2] Stiklo pluo\xc5\xa1to audinio tapetai Gaminami i\xc5\xa1 stiklo pluo\xc5\xa1to gij\xc5\xb3, kuri\xc5\xb3 gamyboje naudojamas kvarco sm\xc4\x97lis, soda, dolomitas ir kalk\xc4\x97s. Jie yra ilgaam\xc5\xbeiai, atspar\xc5\xabs dr\xc4\x97gmei, juos galima da\xc5\xbeyti, tod\xc4\x97l tinka taisant sien\xc5\xb3 nelygumus, \xc4\xafskilimus ir kitas deformacijas. [2]_NEWLINE_Fototapetai_NEWLINE_Gaminami i\xc5\xa1 vinilo ir flizelino, arba tik flizelino. Ypatingi tuo, kad ant j\xc5\xb3 galima atspausdinti pageidaujam\xc4\x85 vaizd\xc4\x85, pavyzd\xc5\xbeiui, nuotrauk\xc4\x85 ar paveiksl\xc4\x85.'